উজবেকিস্তানের শিল্পকলা জাদুঘর

উজবেকিস্তানের রাজধানী তাসখন্দে অবস্থিত ‘মিউজিয়াম অব আর্টস অব উজবেকিস্তান’ দেশটির সবচেয়ে বড় জাতীয় শিল্পকলা জাদুঘর। এর স্থায়ী সংগ্রহশালায় কয়েক হাজার শিল্পকর্ম রয়েছে, যা চারটি প্রধান বিভাগে বিন্যস্ত। ১৯১৮ সালে এটি ‘মিউজিয়াম অব পিপলস ইউনিভার্সিটি’ নামে প্রথম যাত্রা শুরু করে এবং পরবর্তীতে এর নাম বদলে ‘সেন্ট্রাল আর্টস মিউজিয়াম’ রাখা হয়। এরপর ১৯২৪ সালে এর নামকরণ করা হয় ‘তাসখন্দ আর্ট মিউজিয়াম’ এবং সবশেষে ১৯৩৫ সালে জাদুঘরটি বর্তমান নাম ‘মিউজিয়াম অব আর্টস অব উজবেকিস্তান’ লাভ করে। উজবেকিস্তানের শিল্পকলা জাদুঘর এর ইতিহাস ১৯১৮ সালে প্রতিষ্ঠার পর থেকে ১৯৩৫ সাল পর্যন্ত এই জাদুঘরটি রাশিয়ার জার প্রথম নিকোলাসের নাতি, গ্র্যান্ড ডিউক নিকোলাস কনস্টান্টিনোভিচের প্রাক্তন রাজপ্রাসাদে অবস্থিত ছিল। পরবর্তীতে ১৯৩৫ সালে এটি ‘পিপলস হাউস’-এ স্থানান্তরিত করা হয়। এরপর ১৯৭৪ সালে পিপলস হাউসের সেই ভবনটি ভেঙে ফেলা হয় এবং সেখানে বর্তমান আধুনিক ভবনটি নির্মাণ করা হয়। উজবেকিস্তানের শিল্পকলা জাদুঘর ভবন ও স্থাপত্যশৈলী তিনজন সোভিয়েত স্থপতি—আই আব্দুলভ, এ.কে. নিকিফোরভ এবং এস.এ. রোজেনব্লুম এই নতুন ভবনের নকশা তৈরি করেন। ১৯৬৬ সালের তাসখন্দ ভূমিকম্পে ধ্বংস হয়ে যাওয়া পিপলস ইউনিভার্সিটির জায়গায় আগের যে জাদুঘর ভবনটি ছিল, তারই বিকল্প হিসেবে এটি তৈরি করা হয়। বিশালাকার একটি ঘনকের (কিউব) আকৃতিতে তৈরি এই ভবনের চারপাশ ধাতব ফ্রেমে বাঁধানো ছোট ছোট আয়তক্ষেত্রে বিভক্ত এবং এর বাইরের অংশটি অ্যালুমিনিয়ামের পাত দিয়ে মোড়ানো। ভবনের নিচের অংশ ও প্রবেশদ্বারটি মসৃণ ধূসর মার্বেল পাথর দিয়ে সাজানো হয়েছে। আর ওপরের অংশে ক্রোম-ব্রুগনাটেলাইট কাচ ব্যবহার করা হয়েছে, যা তীব্র সূর্যালোককে মৃদু করে ভেতরের পরিবেশকে মনোরম ও আলোকময় রাখে। ভবনটির নির্মাণকাজ ১৯৭৪ সালে শেষ হয় এবং ১৯৯৭ সালে এটি সংস্কার করা হয়। উজবেকিস্তানের শিল্পকলা জাদুঘরের সমৃদ্ধ সংগ্রহশালা ১৯১৮ সালের এপ্রিলে রাষ্ট্রীয়করণ করা রাশিয়ার গ্র্যান্ড ডিউক নিকোলাস কনস্টান্টিনোভিচ এবং অন্যান্য ব্যক্তিগত সংগ্রহের একশটি শিল্পকর্ম নিয়ে এই জাদুঘরের যাত্রা শুরু হয়। এর মধ্যে বেশিরভাগই ছিল রুশ ও পশ্চিম ইউরোপীয় শিল্পীদের আঁকা ছবি, স্কেচ, ভাস্কর্য, আসবাবপত্র এবং চিনা মাটির তৈজসপত্র। জাদুঘরটি প্রতিষ্ঠার পরপরই তুর্কিস্তানের স্থানীয় ইতিহাস জাদুঘরের বেশ কিছু শিল্পকর্ম এনে এর সংগ্রহশালা আরও বড় করা হয়। পরবর্তীতে মস্কো ও লেলিনগ্রাদের বিভিন্ন জাদুঘর থেকেও এখানে কিছু শিল্পকর্ম আনা হয়। যেমন—১৯২০ থেকে ১৯২৪ সালের মধ্যে জাদুঘরটি অষ্টাদশ থেকে বিংশ শতাব্দীর ইউক্রেনীয় ও রুশ শিল্পীদের ১১৬টি শিল্পকর্ম উপহার পায়। এর মধ্যে ভ্লাদিমির বোরোভিকোভস্কি, কার্ল ব্রাইউলভ, ইলিয়া রেপিন, ভাসিলি ট্রোপিনিন, নিকোলাই ইয়ারোশেঙ্কো সহ আরও অনেকের আঁকা প্রতিকৃতি (পোর্ট্রেট) ছিল। এছাড়া মধ্য এশিয়ায় কাজ করা প্রাক-বিপ্লব আমলের রুশ ও অন্যান্য দেশের শিল্পীদের প্রায় ২৫০টি চিত্রকর্ম জাদুঘরটি কিনে নেয়, যাদের মধ্যে ইগোর কাজাকভ, নিকোলে কারাজিন এবং উইলিয়াম সোমার অন্যতম। ১৯৩০-এর দশকের দ্বিতীয়ার্ধ থেকে জাদুঘরের সংগ্রহে মূলত উজবেক শিল্পীদের কাজ যোগ হতে থাকে, যার মধ্যে উস্তো মুমিন, পাভেল বেনকভ এবং লিও বুরের শিল্পকর্ম উল্লেখযোগ্য। স্থায়ী সংগ্রহের পাশাপাশি এই জাদুঘরে উজবেক ও আন্তর্জাতিক শিল্পীদের বিভিন্ন প্রদর্শনীর আয়োজন করা হয়। এখানকার পুরো সংগ্রহশালাটি চারটি প্রধান বিভাগে বিভক্ত: উজবেকিস্তানের জাতীয় কারুশিল্প, উজবেকিস্তানের চারুকলা, রুশ ও পশ্চিমা শিল্পকলা এবং দূরপ্রাচ্যের (Far Eastern) শিল্পকলা। উজবেকিস্তানের শিল্পকলা জাদুঘরের বিতর্ক ও শিল্পকর্ম চুরির কেলেঙ্কারি ২০১৪ সালে জাদুঘরটির প্রধান কিউরেটর মিরফাইজ উসমানভ হাতেনাতে ধরা পড়েন। তিনি দীর্ঘ ১৫ বছর ধরে আসল শিল্পকর্মগুলো কালোবাজারে বিক্রি করে সেগুলোর জায়গায় নকল কপি রেখে দিতেন। এই অপরাধের দায়ে আদালতে তাঁর বিচার হয় এবং তাঁকে নয় বছরের কারাদণ্ড দেওয়া হয়। একই সঙ্গে জাদুঘরের আরও দুই কর্মচারীকে আট বছর করে কারাদণ্ড দেওয়া হয়। চিত্রশালা তথ্যসূত্র